ນັກທຸລະກິດທີ່ຮັງມີທີ່ສຸດໃນຈີນ ຖືກຕັດສິນໂທດຄຸກ 14 ປີ
ນາຍ HUANG ໄດ້ເຕີບໂຕຈາກເດັກທີ່ທຸກຍາກມາເປັນຜູ້ສ້າງ ຕັ້ງບໍລິສັດGOME ຊຶ່ງເປັນບໍລິສັດເຄືອຂາຍຍ່ອຍທີ່ໃຫຍ່ທີ່ສຸດ
ຜູ້ຊາຍນຶ່ງ ຊຶ່ງຄັ້ງນຶ່ງ ເຄີຍຖືກ ຍົກຍ້ອງວ່າ ເປັນນັກທຸລະກິດ ທີ່ຮັງມີທີ່ສຸດໃນຈີນ ໄດ້ຖືກ ພົບເຫັນວ່າມີຄວາມຜິດໃນຖານ ໃຫ້ເງິນສິນບົນ ຄ້າຮຸ້ນແລະເຮັດ ທຸລະກິດແບບຜິດກົດໝາຍ ນາຍ HUANG GUANGYU ໄດ້ຖືກພົບເຫັນວ່າມີຄວາມຜິດໂດຍສານຊັ້ນກາງ ນໍ້າເບີ 2 ຂອງກຸງປັກກິ່ງ ໃນວັນອັງຄານມື້ນີ້ແລະໄດ້ຖືກຕັດສິນໂທດ ຈຳຄຸກເປັນເວລາ 14 ປີ ພ້ອມທັງປັບໃໝອີກເປັນເງິນ 88 ລ້ານໂດລາ ນອກນັ້ນສານຍັງໄດ້ສັ່ງໃຫ້ຢຶດ ຊັບສິນສ່ວນໂຕຂອງຜູ້ກ່ຽວອີກ ໃນມູນຄ່າຫລາຍກວ່າ29 ລ້ານໂດລາ ນາຍ HUANG ໄດ້ເຕີບໂຕຈາກເດັກທີ່ທຸກຍາກມາເປັນຜູ້ສ້າງຕັ້ງບໍລິສັດ GOME ຊຶ່ງເປັນບໍລິສັດເຄືອຂາຍຍ່ອຍ ເຄື່ອງໃຊ້ອີເລັກໂທຣນິກປະຈຳເຮືອນທີ່ ໃຫຍ່ທີ່ສຸດໃນຈີນ ໃນປີ 2008ລາວມີຊັບສິນແລະເງິນຄຳທັງໝົດໃນມູນຄ່າປະມານ 6 ພັນ 3ຮ້ອຍລ້ານ ໂດລາ ຊຶ່ງເປັນປີທີ່ລາວຖືກຕຳຫລວດຈັບໃນຂັ້ນຕົ້ນ ອົງການຂ່າວຊິນຫົວລາຍງານວ່າ ຂໍ້ຫາຕໍ່ນາຍ HUANG ແມ່ນຮວມທັງຈ່າຍເງິນ ສິນບົນຫຼາຍກວ່າ 6 ແສນໂດລາໃຫ້ແກ່ເຈົ້າໜ້າທີ່ລັດຖະບານ 5 ຄົນ ນອກນັ້ນ ລາວຍັງຖືກພົບເຫັນວ່າມີຄວາມຜິດໃນການຄ້າຮຸ້ນຂອງບໍລິສັດແບບ ຜິດກົດໝາຍ ທີ່ມີມູນຄ່າຫລາຍກວ່າ 200 ລ້ານໂດລາ